《述怀寄脩德》
明代·许继

昔游登四明，回望天台峰。苍茫见远色，积翠浮遥空。

维时凝雪霁，石窗晓玲珑。高寒心骨清，炫耀目力穷。

八表降云气，万里来天风。想像琼台观，杳在丹霞中。

归来愿游览，及此春花红。真源隔迷途，旷绝不可通。

烟萝冷秋月，夜雨鸣梧桐。梦寐发幽感，徒嗟尘累蒙。

王子吹笙侣，高情谅谁同。清言契夙心，奋策得所从。

振衣石梁上，思蹑飞仙踪。飘飖从遐观，不必升华嵩。

佳游复我愆，有怀郁忡忡。犹怜双飞鹤，来候岩前松。

作者简介：（1350—1386）浙江宁海人，字士修。刻意经学，尤善古诗，有魏晋风韵。安贫守道，自号观乐生。洪武中，以荐授台州训导。